Johane 13 | Bbaibbele lili a Intaneti | Bbaibbele lya Busanduluzi Bwanyika Mpya\nJesu wasanzya maulu aabasikwiiya bakwe (1-20)\nJesu waamba Judasi kuti nguutiimwaabe (21-30)\nMulawo mupya (31-35)\n“Ikuti kamujisi luyando akati kanu” (35)\nBusinsimi bwakuti Petro ulamukaka Jesu (36-38)\n13 Lino akaambo kakuti wakalizyi kalitanacitika Pobwe Lyakwiindilila kuti ciindi cakwe cakalisikide cakuti azwe+ munyika ino akuunka kuli Bausyi,+ Jesu wakali kubayanda bakwe ibakali munyika, wakabayanda kusikila kumamanino.+ 2 Kwakali kuligwa cilalilo, eelyo Diabolosi wakalicibikkide kale mumoyo wa Judasi Isikariote+ mwana wa Simoni kuti amwaabe.+ 3 Aboobo mbwaanga Jesu wakalizyi kuti Bausyi bakabikkide zintu zyoonse mumaanza aakwe akuti wakazwide kuli Leza alimwi wakali kuunka kuli Leza,+ 4 wakanyamuka kutebulu akusamununa zisani zyakwe zyaatala. Mpoonya wakabweza cakulipukutizya akulyaanga mucibuno.+ 5 Amane kucita boobo wakabikka maanzi mumutiba wakusambila, akutalika kusanzya maulu aabasikwiiya bakwe akwaapukuta acakulipukutizya ncaakalyaangide mucibuno. 6 Mpoonya wakasika ali Simoni Petro. Walo wakati kulinguwe: “Mwami, sena uyanda kusanzya maulu aangu?” 7 Jesu wakamwiingula kuti: “Ncendicita tocimvwisyi lino pe, pele ulacimvwisya aakale.” 8 Petro wakati kulinguwe: “Kunyina notiisanzye maulu aangu pe.” Jesu wakamwiingula kuti: “Kuti nditakusanzyi,+ nkokuti tojisi lubazu andime.” 9 Simoni Petro wakamwaambila kuti: “O Mwami, utandisanzyi buyo kumaulu, pele kondisanzya akumaanza alimwi akumutwe.” 10 Jesu wakamwaambila kuti: “Kufwumbwa ooyo wasamba kale amubili uyandika kusanzyigwa buyo kumaulu, nkaambo ulisalede mubili woonse. Alimwi nywebo nobaalumi mulisalede, pele kutali nyoonse.” 11 Nkaambo wakalimuzyi muntu wakali kuyanda kumwaaba.+ Ncencico ncaakaambila kuti: “Tamuli nyoonse nomusalala.” 12 Lino naakamana kubasanzya kumaulu akusama zisani zyakwe zyaatala, wakakkala alimwi kutebulu akubabuzya kuti: “Sena mwacizyiba ncondamucitila? 13 Mundiita kuti ‘Mwiiyi’ akuti ‘Mwami,’ alimwi muliluzi nkaambo mbondibede oobo.+ 14 Aboobo, ikuti mebo nde Mwami alimwi nde Mwiiyi ndasanzya maulu aanu,+ nkokuti anywebo mweelede kusanzyanya kumaulu.+ 15 Nkaambo ndamupa citondezyo, kuti mbubonya mbondamucitila, kamucita mbubonya andinywe.+ 16 Ncobeni ndimwaambila masimpe kuti, muzike tali mupati kwiinda simalelaakwe, awalo sikutumwa tali mupati kwiinda yooyo wakamutuma. 17 Ikuti kamuzizyi zintu eezyi, munookkomene ikuti naa kamuzicita.+ 18 Tandaambi nyoonse pe; ndilibazyi mbondakasala. Pele nkutegwa luzuzikizyigwe lugwalo ilwaamba kuti:+ ‘Ooyo iwakali kulya cinkwa cangu wandibukila.’+ 19 Kuzwa lino ndilamwaambila kacitanacitika, ikutegwa cacitika musyome kuti ndendime nguwe.+ 20 Ncobeni ndimwaambila masimpe kuti, kufwumbwa muntu uutambula yooyo ngondatuma wanditambula andime,+ alimwi kufwumbwa muntu uunditambula mebo wamutambula ayooyo wakandituma.”+ 21 Naakamana kwaamba zintu eezyi, Jesu wakapenga kapati mumoyo, eelyo wakati: “Ncobeni ndimwaambila masimpe kuti, umwi akati kanu ulandaaba.”+ 22 Basikwiiya bakwe bakatalika kulangana kabatazyi ngwaakali kwaamba.+ 23 Munsi-munsi a* Jesu kwakakkede umwi wabasikwiiya bakwe, ooyo ngwaakali kuyandisya Jesu.+ 24 Aboobo Simoni Petro wakamoobola ooyu akumwaambila kuti: “Kotwaambila muntu ngwaamba.” 25 Aboobo sikwiiya ooyo wakayaama acamba ca Jesu akumubuzya kuti: “O Mwami, ino nguni?”+ 26 Jesu wakaingula kuti: “Ngooyo ngonditiipe kankwa nkondisunsa.”+ Eelyo naakasunsa kankwa aako, wakakabweza akukapa Judasi, imwana wa Simoni Isikariote. 27 Eelyo Judasi naakakatambula kankwa aako, Saatani wakamunjila.+ Aboobo Jesu wakamwaambila kuti: “Eeco ncocita kofwambaana kucicita.” 28 Nokuba boobo, kunyina naba omwe akati kabaabo mbaakakkede limwi kutebulu iwakazyi kaambo ncaakamwaambila majwi aaya. 29 Mubwini, ibamwi bakali kuyeeya kuti mbwaanga Judasi nguwakajisi ciyobwedo camali,+ Jesu wakali kumwaambila kuti, “Kaule zintu nzyotuyandika kupobwe,” naa kuti wakeelede kubapa cimwi bacete. 30 Aboobo naakamana kukatambula kankwa, wakazwa mpoonya aawo. Lino akali masiku.+ 31 Lino naakazwa, Jesu wakati: “Lino Mwanaamuntu walemekwa,+ alimwi Leza walemekwa kwiinda mulinguwe. 32 Leza mwini ulapa kuti alemekwe,+ alimwi ulapa kuti alemekwe ndilyonya lino. 33 Nobana baniini, ndinooli andinywe kwaciindi cisyoonto. Muyoondiyandaula; alimwi mbubonya mbondakaambila ba Juda kuti, ‘Nkondiya tamukonzyi kusika,’+ anywebo lino mbondimwaambila mbubonya oobo. 34 Ndimupa mulawo mupya, wakuti muyandane; mbubonya mbondali kumuyanda,+ amuyandane mbubonya anywebo.+ 35 Eeci nceciyoozyibya bantu boonse kuti muli basikwiiya bangu, ikuti kamujisi luyando akati kanu.”+ 36 Simoni Petro wakamubuzya kuti: “O Mwami, ino uunka kuli?” Jesu wakamwiingula kuti: “Nkonduunka tokonzyi kunditobela lino, pele uyoonditobela aakale.”+ 37 Petro wakamwaambila kuti: “O Mwami, ino nkaambo nzi nconditakonzyi kukutobela lino? Ndilatuula buumi bwangu akaambo kanduwe.”+ 38 Jesu wakaingula kuti: “Sena ulatuula buumi bwako akaambo kandime? Ncobeni ndikwaambila masimpe kuti, mukombwe katanalila, ulandikaka ziindi zyotatwe.”+\n^ Mu Chigiriki, “Kucamba ca.”


Jesu Wakayiisya Mbukukombwa | Zyiiyo Zyabana Zizwa muBbayibbele\nZintu zyoonse baFarisi nzibakali kuchita bakali kuchitila kuti babotezye bantu. Nibakali kuchita chimwi chintu chibotu, bakali kuchitila kuti babonwe abantu. Bakali kukombela mumabuwa kuti bantu bababone. BaFarisi bakali kuzijata amutwe nkombyo ndamfu alubo bakali kuzyiindulula kuzikombelo ampuyiswaangana migwagwa kuchitila kuti bantu babamvwe. Bantu bakagamba nibakamvwa Jesu naakati: ‘Mutanookombi mbuli baFarisi. Nkaambo babonaanga Leza ulabaswiilila nibaamba makani miingi pesi teembukubede. Chiindi nukomba ngamuli babili aJehova. Mutanooyindululi nzimwaamba kale. Jehova uyanda kuti mumubuzye zintu zili mumyoyo yanu.\n‘Mbuboobu mbumweelede kukomba: “Taateesu ooli kujulu, alilemekwe izina lyako, abuze Bwami bwako alucitwe luyando lwako ansi ano mbubonya mbuli kujulu.”’ Alubo, Jesu wakabuzya bantu kuti bakombele kuti bajane chakulya chabuzuba, balekelelwe zibi zyabo azimwi zintu.\nJesu wakati: ‘Mutaleki kukomba. Amukumbile zintu zibotu kuli Ndeende wenu Jehova. Bazyali balayanda kupa bana babo zintu zibotu. Ikuti mwanaako wakumbila nsima ulamupa bbwe na? Ikuti wakumbila muswi ulamupa nzoka na?’\nJesu wakapandulula nzitukonzya kwiiya kuchikozyano eechi naakati: ‘Lino mbuli mbumuzi kupa bana banu zintu zibotu, alakwe Usowanu Jehova takoomupa muuya uusalala na? Mweelede kumubuzya nzimuyanda.’ Ulaatobelezya na malayilile aJesu? Nziizili zintu nzweelede kukombela?\n“Amukumbile, mulapegwa. Amuyandaule, mulajana. Amukonkomone, mulajulilwa.”—Matayo 7:7\nMibuzyo: Jesu wakayiisya batobeli bakwe kuti bakombe biyeni? Ulazikombela na zintu ziyandikana?


Kujana Twatondeezya Biyeni Kuti Tulamuyanda Leza Abasimayakilane?\nKabbuku Kamuswaangano waBuumi Bwesu bwachiKristu Amulimu Wesu | March 2018\nNikuba kuti maKristu tabachitobelezyi Mulawu waMusa pesi milawu iibili mipati yakuti tuyande Leza abasimayakilane ichibeleka. (Mt 22:37-39) Luyando oolu tatuzyalwi aalo pesi tweelede kubeleka changuzu kuti tulutondeezye. Kujana twazichita biyeni? Imwi nzila iikonzya kutugwasya nkubala Bbayibbele buzuba abuzuba. Kulanga-langa Magwalo mbaapandulula bube bwaLeza kupa kuti ‘tweebele bubotu bwaJehova.’ (Int 27:4) Kuchita oobo kupa kuti tumuyande akuti tube amaboneno aali mbuuli aakwe. Alubo kutugwasya kuti tubambe milawu yakwe akuti tuyande bamwi. (Joh 13:34, 35; 1Joh 5:3) Atulange-lange zintu zitatu nzitweelede kuchita kuti tumvwisisisye nitubala Bbayibbele:\nZibone mumizeezo nzubala. Libone kuliwo nizilikuchitika zintu eezyo. Niinzi nzwaali kunoobona, kumvwa musabilo akumvwa bweema? Bakali kulimvwa biyeni bantu baambidwe?\nBelesya nzila zisiyene-siyene. Ulakonzya kubalila aajulu naakuti utobelezye zyakubala zyakalekkodwa. Ulakonzya kubala atala awumwi muntu waambidwe muBbayibbele naakuti kubala atala ayimwi nkani kutali kubala zyaandaano kazilikutobelana. Muchikozyano, ulakonzya kubala atala abuumi bwaJesu kubelesya Bbayibbele litegwa New World Translation of the Holy Scriptures Makani Aayungizyidwe A7 naakuti B12. Bala chaandaano choonse mpulujanika lugwalo lwabuzuba. Alubo ulakonzya kubala mabbuku aamuBbayibbele kweendelana ambaakalembwa.\nYezya kumvwisisisya nzubala. Kubala chaandaano chimwi akuchimvwisisisya kulagwasya kwiinda kubala zyaandaano zyiingi kutamvwisisisyi nzulikubala. Yeeya nkuzyakachitikila. Yanduula amwi makani. Belesya mepu amagwalo aayungizidwe. Yanduulisisya imwi nkani njutamvwisisisyi. Kuti kukonzya, belesya chiindi cheelene anchwaatola nwaalikubala kuti uyeeyesesye.\nKujana Twatondeezya Biyeni Kuti Tulamuyanda Leza Abasimayakilane\nLUBONO LUZWA MUJWI LYALEZA “Uuyanda Kuba Mupati Akati Kanu Uzooba Mulanda Wanu”\nLUBONO LUZWA MUJWI LYALEZA Swiilila Milawu Iibili Mipati\nBUUMI BWAMAKRISTU Kujana Twatondeezya Biyeni Kuti Tulamuyanda Leza Abasimayakilane?\nLUBONO LUZWA MUJWI LYALEZA Amusinsimuke Mubukombi Kumazubaano Aakumamanino\nBUUMI BWAMAKRISTU Mamanino Abaafwiifwi\nLUBONO LUZWA MUJWI LYALEZA “Amulangile”\nBUUMI BWAMAKRISTU Kuyungizya Luzibo Lwesu Mumulimu Wakukambawuka—Kuyiisya Bantu Mbitwiiyaabo Bbayibbele Kulibambila Chiiyo\nText Sala naa uyanda kukkopa zyakamwayigwa zilekkodedwe KABBUKU KAMUSWAANGANO WABUUMI BWESU BWACHIKRISTU AMULIMU WESU March 2018\nKABBUKU KAMUSWAANGANO WABUUMI BWESU BWACHIKRISTU AMULIMU WESU March 2018


Nzilyaamba Bbayibbele Atala: Abasikupandulula Bweende Bwanyenyeezi Abasondi?\nBasikupandulula Bweende Bwanyenyeezi\nBasikupandulula bweende bwanyenyeezi basyoma kuti nyenyeezi, mweezi amapulaneti zilakonzya kweendelezya buumi bwabantu. Bantu aaba basyoma kuti chiindi muntu nazyalwa, zilenge eezi zilikujulu zilakonzya kutondeeezya zintu zitazoochitike mubuumi bwakwe akuti uzooba muntu uulibiyeni. Nikuba kuti chiyanza chakupandulula bweende bwanyenyeezi chakatalikila kuBbabbiloni pesi chilizibinkene nikuba mazubaano. Kweendelana akuyanduulisisya kwakachitwa kuUnited States mu2012, kwakajanwa kuti muntu uumwi aakati kabantu bali 3 “uyeeyela” kuti chiyanza eechi chileendelana azyasayensi alubo bantu basika kumapesenti aali 10 “balazumina” kuti chileendelana asayensi. Pesi nisimpe na kuti chileendelana asayensi? Peepe. Atulange-lange bumwi bumboni.\nMapulaneti anyenyeezi tazikwe manguzu akweendelezya buumi bwabantu mbuuli mbubasyoma basikupandulula bweende bwanyenyeezi.\nNzibaamba nzintu zichitika mubuumi bwabantu.\nNzibaamba basikupandulula bweende bwanyenyeezi ziyeeme kunjiisyo yakuti mapulaneti azyunguluka nyika. Pesi simpe ndyakuti mapulaneti azyunguluka zuba kutali nyika.\nBasikupandulula bweende bwanyenyeezi balakonzya kwaamba zintu zisiyene-siyene atala abuumi bwawumwi muntu.\nBasikupandulula bweende bwanyenyeezi baamba kuti muntu umwi awumwi uli achipanzi chakwe muzipanzi zili 12 zyeendelana abuzuba mbwakazyalwa alubo chipanzi chimwi achimwi chili achifanikisyo chacho. Mbukunga nyika ilachincha mpiibede nikwiinda minyaka nkinkaako, mazuba azifanikisyo nzibabelesya basikupandulula bweende bwanyenyeezi nga tazicheendelani pe achifanikisyo chiimininwa anyenyeezi. Zifanikisyo eezi baamba kuti zitondeezya mbabede muntu. Kwaamba choonzyo, bantu balakonzya kuba abube busiyene nikuba kuti bazyalwa mubuzuba bumwi alubo tatukonzyi kuziba mbatakabe muntu kwiinda mukulanga buzuba mbwakazyalwa. Kwiinda kuti babone bantu mbuuli mbubabede choonzyo, basikupandulula bweende bwanyenyeezi babelesya zintu nzibayeeyela. Kuchita oobu kuli kabotu na?\nKuzwa chiindi, bantu bakali kubuzya makani kubasondi. Bamwi basondi bakali kubelesya mala aabantu naakuti aabanyama alubo bamwi bakali kulanga mukombwe mbajokoola zilyo kuti bazibe zitachitike. Bamwi babuzya kubasondi naakuti kumapulofita kuti bazibe zitakachitike kunembo. Kuli kabotu na kubuzya kubasondi naakuti kumapulofita zintu zitakachitike kunembo? Peepe, takuli kabotu pe. Atulange-lange bumboni.\nBaamba zintu zisiyene-siyene. Basondi basiyene-siyene balakonzya kwaamba zintu zikazyania. Nikuba kuti babelesya nzila iimwi pesi balakonzya kwaamba zintu zisiyene. Muchikozyano, kuti muntu wabuzya basikusonda babili atala amubuzyo uumwi, beelede kumubuzya nsandulo iikozyenie. Pesi teembubachita pe.\nBasondi bayeeyela zintu zikonzya kuchitika. Muchikozyano, musondi ulakonzya kuziba chiimo chamuntu kwiinda mukulanga nzila njaambuulaayo ambaboneka kumeso. Alubo musondi ulakonzya kuchitaanga waziba zintu zili kuchitika kumuntu ooyo kakuli simpe walijana kwiinda muzintu nzyamubuzya. Basondi bakanota akaambo kakuti bantu biingi balabasyoma.\nZyaambwa abasikupandulula bweende bwanyenyeezi abasondi zitondeezya kuti buumi bwesu bwakunembo bwakabambwa kale. Nichoonzyo na? Bbayibbele lyaamba kuti tulakonzya kulisalila zintu nzituyanda kusyoma naakuti nzituyanda kuchita akuti nzila njitusalaayo njiyo iitondeezya kuti buumi bwesu bwakunembo bunooli biyeni.—Joshua 24:15.\nBakombi baLeza tababuzyi makani kuli basikupandulula bweende bwanyenyeezi akubasondi nkaambo balizi kuti Leza takuyandi pe kusonda. Bbayibbele lyaamba kuti: “Kutajanwi akati kanu muntu . . . uusonda, naba mung’anga, naba mulozi, naba mucape, naba simabibo, naba sibusangu, naba sibamooba, naba muntu uubuzya makani kubafu. Nkaambo kufumbwa muntu uucita ezi ncisesemyo kuli-Jehova.” *—Deuteronomo 18:10-12.\n^ par 15 Eeli ndizina ‘lyaMupatikampatila atala aanyika yoonse.’


Kulonga 26 IBBAIB63 - Lino ucitile itente zisitilizyo - Bible Search\nKulonga 25 Kulonga 27\n1-Lino ucitile itente zisitilizyo zili ikumi zyamasani aalukidwe kabotu, amasani aanyanzabili amasani aakamwemvwe amasani aasalala pyu, Uleelede kuzicita azikozyano zyabakerubi zibezedwe kabotu. 2Bulamfu bwacisitilizyo comwe bube tukokola tuli makumi obile amusanu atutatu, abwaamba bwaco tukokola tone; zisitilizyo zyoonse zikabe amweelwe omwe uuelene. 3-Zisitilizyo zyosanwe ziyooswanaanizigwa, azisitilizyo zimwi zyosanwe ziyooswanaanizigwa. 4-Alimwi ucite zyaanzikilo zyanyanzabili kumoombe wacisitilizyo caanze cacipanzi citaanzi; acalo cisitilizyo caanze cacipanzi cabili ucicitile mbubonya. 5Cita zyaanzikilo zili makumi osanwe mucisitilizyo cimwi, azyaanzikilo zili makumi osanwe mumoombe wacisitilizyo camucipanzi cabili; zyaanzikilo zilangane. 6Alimwi ucite zijatilizyo zyangolida zili makumi osanwe zyakuswanaanya zisitilizyo cimwi acimwi aceenzinyina, kuti itente libe lyomwe.\n7-Lino cita zisitilizyo zyaboya bwampongo, zibe itente ipati lyakuvumbilizya itente lyabukalo. Zisitilizyo zibe ikumi acimwi. 8Bulamfu bwacisitilizyo cimwi acimwi bube tukokola tuli makumi otatwe, abwaamba bwacisitilizyo cimwi acimwi cibe tukokola tone, Zyoonse zili ikumi acimwi zielane. 9Uswanizye zisitilizyo zyosanwe azilike, azisitilizyo zimwi zili musanu acimwi azilike, lino cisitilizyo camusanu acimwi ucivunge kunembo lyatente. 10Alimwi ucite zyaanzikilo zili makumi osanwe kumoombe wacisitilizyo cili kumamanino aacipanzi cimwi, azyaanzikilo zili makumi osanwe kumoombe wacisitilizyo cili kumamanino aacipanzi cabili.\n11Alimwi ucite zijatilizyo zili makumi osanwe zyamukuba, ukanjizye zyaanzikilo muzijatilizyo, ukaswanizye itente lyoonse, libe lyomwe. 12Lino cipanzi cacisitilizyo cisyaala, cisela cacisitilizyo cisyaala, cileelede kulengelela kusule lyatente. 13Kakokola komwe kulubazu lumwi, akakokola komwe kulubazu lumwi, nkokuti eco cisyaala cabulamfu bwazisitilizyo zyatente, cilengelela kumabazu aatente, kumwi akumwi, kuti cilivumbe. 14-Alimwi ucite cakuvumba itente camatobo aabagutu aasalazidwe, acakuvumba cazipaya kujulu,\n15Alimwi ucitile itente minsende yamuunga. 16Bulamfu bwamunsende omwe bube tukokola tuli ikumi, abwaamba bwamunsende bube kakokola acisela. 17Munsende umwi aumwi ube aziswanizizyo zyobile, kuti iswanaane umwi aumwi kumweenzinyina. Mboelede kucitila minsende yoonse yatente, 18Minsende yatente ibe obo. Beza minsende iili makumi obile yakulubazu lwamusanza. 19-Alimwi kunsi lyaminsende iili makumi obile panga zikazikilo zyansiliva zili makumi one, nkokuti zikazikilo zyobile kunsi lyamunsende umwi aumwi aziswanizizyo zyawo zyobile. 20Akwalo kulubazu lwabili lwatente, nkokuti lubazu lwakunyika, beza minsende iili makumi obile, 21azikazikilo zyayo zili makumi one zyansiliva, zikazikilo zyobile kunsi lyamunsende umwi aumwi. 22Alimwi kulubazu lwatente lwakujwe beza minsende iili musanu aumwi, 23akuzyooko zyatente zyakusule, minsende yobile, 24iipambukanye ansi akuswanaana kujulu kumubalo mutaanzi. Mbwiiyooba yoonse yobile. Iyooba kuzyooko zyobile. 25Kuyooba minsende iili musanu aitatu, azikazikilo zyayo zyansiliva zili ikumi amusanu aumwi, zikazikilo zyobile kumi lyamunsende umwi aumwi.\n26-Alimwi ucite minkulu yamuunga, minkulu yosanwe kulubazu lumwi lwatente, 27aminkulu yosanwe kulubazu lwabili lwatente, aminkulu yosanwe kulubazu lwatente lwakusule kumbo. 28Nkabela munkulu waakati, akatikati kaminsende, ulapola koonse koonse. 29Lino minsende uleelede kwiiziluluzya ingolida, ancoko zyayo uzipanzye ingolida, zijate minkulu, ayalo minkulu uiziluluzye ingolida. 30-Yaka itente lyakukombela mbubonya mbuli mampyali aalyo ngowakatondezegwa mucilundu.\n31-Alimwi ucite cisitilizyo camasani aanyanzabili amasani aakamwemvwe amasani aasalala pyu amasani aalukidwe kabotu; citungwe camaanu azikozyano zyabakerubi. 32Uleelede kucaanzika amisumpululu yone yamuunga iizilulwidwe ingolida iili amanembe aangolida azikazikilo zyone zyansiliva. 33-Cisitilizyo eco ucaanzike azijatilizyo. Lino unjizye mukati kaco ibbokesi lyamilao. Cisitilizyo nceciyoopambukanya kuntu kusalala akusalalisya loko. 34-Acalo cuuno caluzyalo ucibike atala lyabbokesi lyamulao mubusena busalalisya loko. 35-Ayalo intafule ibikwe anze lyacisitilizyo, acikazikilo camalampi bulangene antafule kulubazu lwatente lwakumusanza; yalo intafule ibikwe kulubazu lwakunyika.\n36-Alimwi ukacite cisitilizyo kumulyango watente, masani aanyanzabili akamwemvwe amasani aasalala pyu amasani aalukidwe kabotu, milimo yamanyengwe. 37-Acisitilizyo eco ucibezele misumpululu yosanwe yamuunga, uiziluluzye ingolida. Manembe abe aangolida, alimwi ukaafulile zikazikilo zyosanwe zyamukuba.


Lyandanye Aanyika | Luyando LwaLeza\nMbotukonzya Kulyandaanyaa Nyika\n“Tamuli bayeeyi nyika.”—JOHANE 15:19.\n1. Nkaakali kaambo nkaakasimya Jesu busiku bwamamanino kalaanyika?\nMUBUSIKU bwakwe bwamamanino kalaanyika, Jesu wakatondeezya kukatazikana atalaa mazuba akalikutobela aabasikumutobela. Nkinkaako, wakakomba atalaa kaambo aako kuli Wisi kati: “Nsikumbili kuti ubagwisye munyika, pele kuti ubavune kulooyo mubi. Tabali banyika mbuli mbwentali wanyika amebo.” (Johane 17:15, 16) Mukukumbila kwakwe, Jesu wakatondeezya mbwaakali kubayanda basikumutobela ambwaakali kuyandika majwi aakwe ngakaamba busiku mbuboobu bwakumamanino kuli bamwi babo aakuti: “Tamuli bayeeyi nyika.” (Johane 15:19) Chilaantanganana kuti Jesu wakali kuyanda kuti basikumutobela balyandaanyaa nyika!\n2. Njiili “nyika” yakali kwaambwaa Jesu?\n2 “Nyika” njakalikwaamba Jesu, mbantu baanzenaa Leza, beendelezegwaa Saatani alimwi batondeezya muuya wakuliyanda awakulisumpula uuzwa kuli Saatani. (Johane 14:30; BaEfeso 2:2; 1 Johane 5:19) Chachoonzyo, “kutangana buzwalani anyika [eeyo], nkokulwana a-Leza.” (Jakobo 4:4) Pesi, chilakonzeka biyeni kuti aabo bayanda kukkala kabali muluyando lwaLeza balyandaanyaa nyika, pesi bo kabakkede mulinjiyo? Tuyoolanga-langa nzila zili musanu zitobela: kwiinda mukukkala kabasyomeka kuBwaami bwaLeza bweendelezegwaa Kristu akutatola lubazu mutwaambo twachisi, kwiinda mukukaka muuya wanyika, kwiinda mukuzwata akulijata munzila ilaabulemu, kwiinda mukuubya buumi bwesu alimwi kwiinda mukubelesya zilwanyo zyoonse zyaLeza.\nKUKKALA KATUSYOMEKA AKUTATOLA LUBAZU\n3. (a) Jesu wakalaa maboneno aali biyeni atalaa twaambo twachisi? (b) Nkamboonzi nchokutegwa basikutobela Jesu bananike mbangambela? (Swaanizya amakani aali munsi.)\n3 Mubusena bwakujatikizigwa mutwaambo twachisi muchiindi chakwe, Jesu wakabikkila maanu kumulimu wakukambawuka atalaa Bwaami bwaLeza, mfulumende yakujulu njakali kuyooba Mwaami wayo. (Daniele 7:13, 14; Luka 4:43; 17:20, 21) Nkinkaako, Jesu wakaambila Mweendelezi waRoma, Ponto Pilato, kuti: “Bwami bwangu tabuli bwaansi ano.” (Johane 18:36) Basikumutobela basyomeka abalabo batobelezya chikozyano chakwe kwiinda mukusyomeka kuli Kristu aBwaami bwakwe alimwi kwiinda mukwaambilizya atalaa Bwaami oobo munyika. (Matayo 24:14) Mwaapostolo Paulo wakalemba kuti: “Tulibangambela baKristo . . . Tulamukombelezya muzina lyaKristo kuti ‘amuyanzane a-Leza.’” *—2 BaKorinto 5:20.\n4. MaKristu woonse atondeezya biyeni kuti alasyomeka kuBwaami bwaLeza? (Langa kabbokesi MaKristu Akusaanguna Taakali Kut̀ola Lubazu Pe.”)\n4 Bangambela bayiminina nyika yabo kabali kuliimwi nyika, nkinkaako tabeelede kujatikizigwa mutwambo twachisi naa kutola lubazu munyika nkobabelekela. Pesi, bangambela basumpula mfulumende yachisi nchibayiminina. Mbumbubo, abaKristu bananike ‘balaamunzi uuli kujulu.’ (BaFilipi 3:20) Nkinkaako, tulakulumba loko kusungwaala kwabo kukambawuka atalaa Bwaami nkaambo bagwasya mamiliyoni “[aa]mbelele zimwi” zyaKristu kuti ‘zyanzane a-Leza.’ (Johane 10:16; Matayo 25:31-40) Zimwi mbelele, zibeleka mbuli bagwasilizyi baKristu kwiinda mukugwasya bananike baJesu. Mbuli katanga kamwi kabelekelaamwi mukusumpula Bwaami bwaMesiya, tubunga toonse ootu tubili tatutoli lubazu mutwaambo twachisi.—Bala Isaya 2:2-4.\n5. Mbungano yachiKristu isiyene biyeni amaIsrayeli aachiindi, alimwi maKristu atondeezya biyeni kuti alisiyene amaIsrayeli aachiindi?\n5 Kusyomeka kuli Kristu teenkako akalikke kaambo kapa kuti maKristu aachoonzyo atatoli lubazu mutwambo twachisi. Kusiyana amaIsrayeli aachiindi akapedwe nyika yabo aLeza, iswe tuli bazyalwanyina bajanika munyika yoonse. (Matayo 28:19; 1 Petro 2:9) Nkinkaako, ikuti twatola lubazu mutwambo twachisi, lwaangunuko lwesu lwakwaambuula atalaa Bwaami akujatana kwesu mbuli MaKristu kulakonzya kunyonganisigwa. (1 BaKorinto 1:10) Kuyungizya waawo, muchiindi chankondo, tunolwanaa bakombima, aabo mbotwakalayililwa kuti katubayanda lyoonse. (Johane 13:34, 35; 1 Johane 3:10-12) Nkinkaako, Jesu wakaambila basikwiiya bakwe kuti tebakeelede kulwana pe. Alubo, wakababuzya kuti bayande basinkondonyina.—Matayo 5:44; 26:52; langa kabbokesi katii “ Tanditoli Lubazu Na Mutwaambo Twachisi?”\n6. Kulyaaba kwako kuli Leza kweelede kupa kuti uzibone biyeni zintu ziyandwaa Kaesara?\n6 Mbotuli maKristu aachoonzyo, twaabide buumi bwesu kuli Leza kutali kuluumwi muntu, kumbungano zyabantu naa kuliimwi nyika pe. Lugwalo lwa 1 BaKorinto 6:19, 20 lwaamba kuti: “Tamulivubi nubeni pe, nkaambo mwakaulwa muulo.” Nkinkaako, basikutobela Jesu bapa “Kaesara” nzyayanda zili mbuli kulemeka, kubbadala mitelo, kuzumina kweendelezegwa, pesi bapa ‘Leza zintu zyaLeza.’ (Marko 12:17; BaRoma 13:1-7) Eezi ziswaanizya bukombi bwabo, luyando lwabo luzwa aansi aamoyo akuswiilila chamoyo woonse. Ikuti kakuyandikana, balilipedelede kuti bafwe akaambo kaLeza.—Luka 4:8; 10:27; bala Incito 5:29; BaRoma 14:8.\nMAKRISTU AKUSAANGUNA TAAKALI KUTOLA LUBAZU PE\nMabbuku aambuula atalaa twaano twachiindi atondeezya kuti maKristu aakusaanguna taakali kutola lubazu pe mutwaambo twachisi alimwi taakali kujatikizigwa pe munkondo. Bbuku litii The Beginnings of Christianity lyaamba kuti: “Basikutalisya chiKristu bakali kubikkila maanu kuti batachiti kufumbwa chintu chakali kukonzya kupa kuti batole lubazu mutwaambo twachisi.” Alubo bbuku litii On the Road to Civilization lyaamba kuti: “Kumasaangunino bantu bakatali kukomba Leza teebakali kubumvwisisisya pe buKristu alimwi teebakali kubuyanda. . . . MaKristu taakali kubeleka milimu yakali kuchitwaa bantu bakuRoma. . . . Taakali kuzumina kunjila mumulimu ujatikizya twaambo twachisi.”\nSikulanga-langa zyabukombi waku German uutegwa Peter Meinhold wakati: “Kuba muKristu akuba silumamba teezyakali kweendelana pe.” Mubbuku lyakwe litii: “An Inquiry Into the Accordancy of War With the Principles of Christianity,” sikulemba atalaa zyabukombi uutegwa Jonathan Dymond wakati nokwakiinda chiindi Jesu kali wafwa basikumutobela “bakali kukaka kutola lubazu [munkondo] kabatayowi kutukilwa, kwaangwa naa kujayigwa.” Alubo Dymond wakiinkilila kunembo kati: “Aaya makani tatukonzyi kwaakazya pe.” Umwi mulembi wakati maKristu akatalika kuba basilumamba chiindi “buKristu nibwakanyonganisigwa.”\nKUKAKA “MUUYA WANYIKA”\n7, 8. “Muuya wanyika” niinzi, alimwi “ubeleka” biyeni mubantu bataswiilili?\n7 Imwi nzila maKristu njaakonzya kulyandaanyaa nyika, nkukaka muuya wayo mubi. Mwaapostolo Paulo wakalemba kuti “Muuya ngututambwide teensi muuya waansi ano pe, ngu-Muuya uuzwa kuli-Leza.” (1 BaKorinto 2:12) Wakaambila bantu baku Efeso kuti: “Nzimwakali kweendela mulinzizyo insiku, cakutobela . . . zyaansi ano azyamweendelezi ujisi bwami bwakumuuwo, nguwenya muuya ubeleka sunu mumyoyo yabana bakasampusampu.”—BaEfeso 2:2, 3.\n8 “Muuwo” naa muuya wanyika, manguzu ataboneki abeleka mubantu bataswiilili Leza alimwi apa kuti babaa “zisusi zyanyama niziba zisusi zyameso.” (1 Johane 2:16; 1 Timoteo 6:9, 10) “Bwami” bwamuuya ooyo, bulaboneka kwiinda mukupa kuti bantu babisye, bulakatazya kubuziba, bwiinkilila kunembo kabuliwo, alimwi bujanika koonse-koonse mbuli luuwo. Kuyungizya waawo, “ubeleka” mubantu bataswiilili kwiinda mukupa kuti bachite zintu zisulwaa Leza zili mbuli kuliyanda, kulisumpula, busyachivulemwaangu, akubaa muuya wakuyanda kulyeendelezya akupapila. * Mubufwiifwi, muuya ooyu wanyika upa kuti mizeezo yaDiabolosi ikomene mumyoyo yabantu.—Johane 8:44; Incito 13:10; 1 Johane 3:8, 10.\n9. Muuya wanyika ulakonzya kunjila biyeni mumiyeeyo amumyoyo yesu?\n9 Kujana muuya wanyika wanjila na mumiyeeyo amumoyo wako? Ikuti waleka kubamba moyo wako, muuya ooyo ulakonzya kunjila. (Bala Tusimpi 4:23.) Muuya ooyu ulakonzya kutalika buniini-buniini kwiinda mukumvwananaa bantu babonekaanga balikabotu pesi mubwini kabatamuyandi pe Jehova. (Tusimpi 13:20; 1 BaKorinto 15:33) Alubo, muuya ooyu ulakonzya kunjila mumoyo wako kwiinda muponogilafi, mukubala mabbuku atali kabotu, mumawebbusayiti aabasilweeno, muli zyakulikondelezya zitali kabotu, mumisobano, alimwi nikuba kumuntu naa kuchintu chipa kuti ubaa miyeeyo yaSaatani.\n10. Kujana twawukaka biyeni muuya wanyika?\n10 Kujana twawukaka biyeni muuya wanyika akukkala katuli muluyando lwaLeza? Kwiinda mukubelesya zintu zitugwasya mubukombi nzyatupa Jehova akukomba chakutaleka katukumbila muuya uusalala. Jehova ulaamanguzu kwiinda Diabolosi naa nyika yeendelezegwaa nguwe. (1 Johane 4:4) Eelyo kaka, chilayandikana kuti tukkale katukomba kuli Jehova!\nTANDITOLI LUBAZU NA MUTWAAMBO TWACHISI?\nNjiisyo: “Bwami bwangu tabuli bwaansi ano.”—Johane 18:36.\nKujana ndapandulula biyeni kuti kusalutila fulegi njiimwi nzila yakukomba mituni? *—Kulonga 20:4, 5; 1 Johane 5:21.\nKujana ndatondeezya biyeni kuti ndilabalemeka aabo batasyomi nzyondisyoma chiindi nondibapandulwida kuti nkamboonzi nonditajatikizigwi mulaamwi mapobwe aamunyika?—1 Petro 3:15.\nNtuutuli twaambo tupa kuti nditatoli lubazu mutwaambo twachisi naa tupa kuti nditaswaanizigwi mumilimu yabusilumamba?—Johane 13:34; 1 Johane 3:10-12.\nKUZWAATA AKULIJATA MUNZILA ILAABULEMU\n11. Muuya wanyika upa kuti bantu kabazwaata munzila ilibiyeni?\n11 Nzila muntu njazwaataayo, njalijataayo abusanambi bwakwe zilakonzya kutondeezya muuya uliikumusololela. Mumasena miingi, bantu tabachizwaati kabotu zyakuti umwi sikwaambilizya makani aamuTV wakati lino-lino uyoobulika musiyano akati kabasibwaamu abantu buyo. Nikuba tumwi tusimbi tutanakubuka twaabutobelezya nzila eeyi yakuzwaata zyakuti limwi pepa-twaambo lyakati “twaabusiya mibili aanze alimwi twaabuzwaata munzila iitakwe bulemu.” Imwi nzila nkuzwaata munzila iitali kabotu, iitondeezya muuya wakupapila awakutalilemeka.\n12, 13. Ngaali malayilile ayelede kutusololela kumakani aakuzwaata aakulijata?\n12 Mbotuli babelesi baJehova, tuyanda kuboneka kabotu, kwiinda mukuzwaata munzila ilaabulemu, yeebeka kweendelanaa nkutubede. Chiindi choonse, nzila njotubonekaayo yeelede kutondeezya kuti tuzwaata ‘chakulibombya mbubonya mbokweelede, katulaachiwa chibotu . . . amilimo mibotu’ zyeelela kubaalumi naa kubanakazi, balyaamba kuti ‘mbana baLeza.’ Masimpe ngakuti, tatuzwaatili kweebwaa bantu pe, pesi, nchituyanda nkuti ‘tukkale katuli muluyando lwaLeza.’ (1 Timoteo 2:9, 10; Juda 21) Chachoonzyo, tuyanda kubikkila maanu kukuzwaata “kwamukati kamoyo uuyandika loko mumeso aa-Leza.”—1 Petro 3:3, 4.\n13 Utalubi kuti nzila njituzwataayo anjitulijataayo ilakonzya kuchincha nzila bantu njobabonaayo bukombi bwakasimpe. Bbala lyachiGriki lyakuti “cakulibombya,” lyaamba kulilemeka naa kulemeka nzila bamwi njobalimvwaayo anjobayeyaayo. Nkinkaako, tweelede kulemeka manjezeezya aabamwi. Kwiinda zyoonse, mbotuli babelesi baJehova, tuyanda kupa bulemu kuli nguwe akubantu bakwe, katuchita zintu zyoonse kuti kube “bulemu kwa-Leza.”—1 BaKorinto 4:9; 10:31; 2 BaKorinto 6:3, 4; 7:1.\nIno nzila njindibonekaayo ipa bulemu na kuli Jehova?\n14. Njiili mibuzyo njitweelede kulibuzya atalaa nzila njituzwataayo anjotulijataayo?\n14 Mbotuzwaata, mbotulijata abusanambi bwesu ziyandikana loko chiindi notuya mumulimu wakukambawuka naa kumiswaangano yachiKristu. Libuzye kuti: ‘Ino nzila njindizwataayo anjondilijataayo zipa kuti bantu bagambe na chiindi nibandibona? Zipa kuti bamwi babaa nsoni na? Ino ndilaandaba azyeelelo zyangu na kwiinda mikuli njindikonzya kubaayo mumbungano?’—Intembauzyo 68:6; BaFilipi 4:5; 1 Petro 5:6.\n15. Nkamboonzi Bbayibbele nolitakwe milawu ilatalaa kuzwaata, kulijata abusanambi?\n15 Bbayibbele talyaambili maKristu milawu yanzila njobeelede kuzwataayo, kulijataayo abusanambi bwabo. Jehova tatukasyi kubelesya manguzu eesu aakuyeeya alwaangunuko lwesu lwakulisalila. Kunze lyaboobo, uyanda kuti tube bantu basimide kuzintu zyabukombi kwiinda mukubelesya malayilile aazwa muBbayibbele alimwi tube “amiyeeyo iyakaiisigwa kusala cibotu ecibi.” (BaHebrayo 5:14) Kwiinda zyoonse, uyanda kuti tusololelwe aaluyando, chaamba kuyanda Leza abantuma. (Bala Marko 12:30, 31.) Nkinkaako, kulinzila zisiyene-siyene zyakuzwaata akulijata. Eezi zilaboneka kwiinda mukuzwaata kweebeka kwabantu baJehova kufumbwa nkubaswaaninana munyika yoonse.\nMBOTUKONZYA KUUBYA BUUMI BWESU\n16. Muuya wanyika usiyene biyeni anjiisyo zyaJesu, alimwi njiili mibuzyo njotweelede kulibuzya?\n16 Muuya wanyika uleena alimwi upa kuti bantu babonaanga mali azintu zyanyama nzizyo zibapa kubotelwa. Nikuba boobo, Jesu wakati: “Buumi bwamuntu tabuzwi kukuvuba kwazintu nzyajisi.” (Luka 12:15) Jesu taakakasya bantu kubaa zintu naa kubotelwa mubuumi, pesi wakayiisya kuti bantu babotelwa mbabaya ‘bazi kuti bayandika zintu zyakumuuya,’ abaabo bawubya buumi bwabo ababikkila maanu kuzintu ziyandwaa Leza. (Matayo 5:3; 6:22) Libuzye kuti: ‘Ndilazisyoma na choonzyo zyakayiisigwa Jesu naa kuti ndilikweenwaa “wisi wababeja”? (Johane 8:44) Ino mbondaambuula, zyondipekeezya, zintu nzyondibikka mubusena bwakusanguna ambondipona zitondeezya kuti ndilimuntu ulibiyeni?’—Luka 6:45; 21:34-36; 2 Johane 6.\n17. Wamba zimwi zilongezyo zijanwa abaabo bawubya buumi bwabo.\n17 Jesu wakati: “Maanu alulamikwa kumilimo yao.” (Matayo 11:19) Yeeyesesya atalaa zilongezyo zijanwaa baabo bawubya buumi bwabo. Bajana kukatalukwa mumulimu waBwaami. (Matayo 11:29, 30) Tabalikatazyi pe, alimwi bachita zintu zitanyonganyi mizeezo yabo. (Bala 1 Timoteo 6:9, 10.) Balakkutisikana akubaa zintu ziyandikana mubuumi, alimwi bajana chiindi chakubaamwi ampuli zyabo achakubaa maKristunyina. Akaambo kazeezi, boona ng’onzi mbotu loko. (Mukambausi 5:12) Alubo, balabotelwa chiindi nibapa kufumbwa nchobakonzya. (Incito 20:35) “Balaabulangilizi,” balaaluumuno alimwi balakkutisikana mumyoyo yabo. (BaRoma 15:13; Matayo 6:31, 32) Eelyo kaka, zilongezyo eezi nzibotu loko!\nBELESYA “ZILWANYO ZYOONSE ZYA-LEZA”\n18. Bbayibbele limupandulula biyeni sinkondoma, nzila nzyabelesya alimwi “nkondo” njitulwana?\n18 Aabo bakkala kabali muluyando lwaLeza, balaa bweenzinyina bulaa fwiifwi aLeza bubakwabilila kuli Saatani, utayandi kuti maKristu kabotelwa akuti akajane buumi butamani. (1 Petro 5:8) Paulo wakaamba kuti: “Inkondo njitulwa tiiensi yakulwana abantu balya maila, pe, njakulwana abeendelezi abami abasinguzu bamumudima waansi ano, tulalwana amyuuya yabubi iili mumyeenya yakujulu.” (BaEfeso 6:12) Bbala lyakuti “nkondo” litondeezya kuti tatulwanaa muntu ulikule naa ngututabwene, pesi, zyaamba kulwanaa muntu ulaafwiifwi andiswe. Kuyungizya waawo, mabala aakuti “beendelezi,” “bami,” alyakuti “basinguzu” atondeezya kuti tulwanaa zilenge zyamuuya zichenjede loko.\n19. Pandulula zilwanyo zyamaKristu zizwa kuli Leza.\n19 Nokuba kuti tatumaninide pe alimwi tulaa mpotugolela, tulakonzya kuzunda. Kujana twazunda biyeni? Kwiinda mukubelesya “zilwanyo zyoonse zya-Leza.” (BaEfeso 6:13) Kalupandulula zilwanyo eezi, lugwalo lwa BaEfeso 6:14-18 lwaamba kuti: “Lino mbuboobo mbumweelede kwiima. Amulyaange kuzikungu lutambo lwalusinizyo akulisamika kucamba cikwabilizyo cabululami. Zituta zyanu zibambwe kukusamikwa a-Makani Mabotu aaluumuno. Kwiinda zyoonse amubweze intobo yalusyomo, njiyonya njimukonzya kuzimya mimvwi yoonse iipya iifuswa kumubi. Alimwi amubweze ingoani yalufutuko [naa bulangilizi bwalufutuko], apanga lya-Muuya, nkukuti ijwi lya-Leza. Amukombe lyoonse azikombyo ankumbizyo zyoonse zyamu-Muuya.”\n20. Nkondo yesu isiyene biyeni ayabasilumamba banyika?\n20 Mbukunga zilwanyo eezi zizwa kuli Leza, tulakonzya kuzwidilila kuti twazizwaata chiindi choonse. Kusiyana abasilumamba banga bapumuna chiindi nikwaba luumuno munyika yabo, nkondo yamaKristu tiyimikilwi pe mane do Leza aakunyonyoona nyika yaSaatani akuwalila bangelo babi mumulindi uutagoli. (Ciyubunuzyo 12:17; 20:1-3) Nkinkaako, utateyi mulenga chiindi nolwanaa kuleezya kwako naa zisusi zibi, nkaambo toonse tweelede “kumizya” mibili yesu kuti tukkale katusyomekede kuli Jehova. (1 BaKorinto 9:27) Chachoonzyo, tweelede kulikatazya chiindi notutali kulwana!\n21. Kujana twazunda biyeni munkondo yesu yakumuuya?\n21 Kuyungizya waawo, tatukonzyi kuzunda nkondo eeyi amanguzu eesu. Aboobo, Paulo wakatuchenjezya kuti tweelede kukomba kuli Jehova “ankumbizyo zyoonse zyamu-Mu uya.” Kuchiindi nchicheecho, tweelede kuswiilila Jehova kwiinda mukubala Jwi lyakwe akuyanzana ‘abasilumambama’ chiindi choonse, nkaambo tatulaatulikke pe kukulwana nkondo eeyi! (Filimoni 2; BaHebrayo 10:24, 25) Aabo basyomeka muzyiimo eezi zyoonse bayoozunda alimwi bayookonzya kwiiminina lusyomo lwabo chiindi nolusunkwa.\nKKALA KULIBAMBILIDE KUKWABILILA LUSYOMO LWAKO\n22, 23. (a) Nkamboonzi notweelede kukkala katulibambilide kwiiminina lusyomo lwesu, alimwi njiili mibuzyo njotweelede kulibuzya? (b) Nkakaali kaambo nkituyoolanga-langa muchaandano chitobela?\n22 Jesu wakaamba kuti: “Tamuli bayeeyi nyika . . . nkakaambo ako inyika nciimusulide.” (Johane 15:19) Nkinkaako, maKristu ayelede kukkala kalibambilide kwiiminina lusyomo lwawo chakulemeka achamoyo mutete. (Bala 1 Petro 3:15.) Libuzye kuti: ‘Ndilamvwisisya na kuti nkamboonzi chimwi chiindi Bakamboni baJehova nobachita zintu zisiyene abamwi bantu? Chiindi nondili mubuyumu-yumu ndilaamasimpe na aakuti zyambwa muBbayibbele, azyambwaa muzike uusyomeka zililuleme chiindi choonse? (Matayo 24:45; Johane 17:17) Alubo, chaboola kumakani akuchita zintu zibotezya Jehova, ndilabotelwa na kuti ndilisiyene abamwi bantu?’—Intembauzyo 34:2; Matayo 10:32, 33.\n23 Nikuba boobo, kulyandaania kwesu anyika kulakonzya kusunkwa munzila zimwi zisiyene-siyene. Muchikozyano, mbuli mbukwambwa kale kumatalikilo, Diabolosi ulikweena babelesi baJehova kwiinda muzintu zyakulikondelezya zijanika munyika. Kujana twasala biyeni zyakulikondelezya zili kabotu zikonzya kupa kuti tukkale katulaa manjezeezya aali kabotu? Tuyoolanga-langa kaambo aaka muchaandano chitobela.\n^ par 3 Kuzwa mubuzuba bwaPentekoste 33 C.E., Kristu wakatalika kubeleka mbuli Mwaami wambungano yabasikumutobela bananike balaa nyika. (BaKolose 1:13) Mu1914, Kristu wakatambula manguzu aakweendelezya “bwami bwaansi.” Aboobo, maKristu ananikidwe aamuuya uusalala alawo alikubeleka mbuli bangambela baBwaami bwaMesiya.—Ciyubunuzyo 11:15.\n^ par 8 Langa bbuku litegwa Reasoning From the Scriptures, aapeji 389-393, lyakapupululwaa Bakamboni baJehova.\n^ par 65 Langa Makani Aakuyungizya “Kusalutila Fuleegi, Kuvota Amulimu Uutali Wabusilumamba.”


Kukamantanizyigwa Kweelana a Bbuku lya Leza | Yakwiiya\nNgazi Yamulindizi—Yakwiiya | November 2016\nAMUBALE MU Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Czech Sign Language Dangme Danish Digor Dutch Ecuadorian Sign Language Efik English Estonian Ewe Fijian Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Hausa Hebrew Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe (North Central) Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese Portuguese Sign Language Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\nKukamantanizyigwa Kweelana a Bbuku lya Leza\n“Mubusongo Jehova wakabikka ntalisyo yanyika. Wakakkazikizya majulu cabupampu.”—TUS. 3:19.\nIno ncinzi cimupa kusyoma kuti Jehova ngu Leza uucibwene kubamba kabotu zintu?\nNkaambo nzi ncotukonzya kwaambila kuti cileelela kuti bakombi ba Jehova kabakamantene?\nMbuti lulayo lujanika mu Jwi lya Leza mbolukonzya kutugwasya kuzumanana kusalala, kubamba luumuno, alimwi akukamantana?\n1, 2. (a) Ino bantu bamwi balimvwa buti ciindi nobamvwa kuti Leza ulijisi mbunga? (b) Ino tulabandika nzi mucibalo eeci?\nSENA Leza ulijisi mbunga? Bantu bamwi inga baamba kuti, “Takuyandiki kuti mane buya mube mumbunga iimusololela pe. Iciyandika kapati, nkuba acilongwe cimugeme a Leza.” Sena muzeezo ooyu uliluzi? Ino twaambo twamasimpe tutondezya nzi?\n2 Mucibalo eeci, tulabandika bumboni ibutondezya kuti Jehova, Leza waluumuno, ngu Leza uucibwene kubamba kabotu zintu. Alimwi tulalanga-langa ncotweelede kucita ikuti naa twatambula malailile aazwa kumbunga ya Jehova. (1Kor. 14:33, 40) Mumwaanda wamyaka wakusaanguna C.E. alimwi amazuba aano, Magwalo abagwasya aabo ibali mumbunga ya Jehova yaanyika ikucita mulimo uuyandika kapati wakukambauka makani mabotu. Akaambo kakuti tulazitobela nzyolyaamba Bbaibbele alimwi amalailile aazwa kumbunga, eeci cipa kuti mbungano zyoonse kazisalala, kazili muluumuno, alimwi kazikamantene.\nJEHOVA, LEZA UUCIBWENE KUBAMBA KABOTU ZINTU\n3. Ino ncinzi cimupa kusyoma kuti Jehova ngu Leza uucibwene kubamba kabotu zintu?\n3 Zilenge zitondezya kuti Leza nguucibwene kubamba kabotu zintu. Bbaibbele lyaamba kuti: “Jehova wakabikka ntalisyo yanyika. Wakakkazikizya majulu cabupampu.” (Tus. 3:19) Tuzyi buyo ‘mayaayila aanzila zya Leza,’ alimwi “nzyetwamvwa nkuvwiya-vwiya buyo kwamakani aajatikizya nguwe.” (Job. 26:14) Nokuba boobo, iluzyibo lusyoonto ndotujisi kujatikizya mapulaneti, nyenyeezi, alimwi amilalabungu zitupa kuzumina kuti zintu zyamujulu eezyi zibambidwe kabotu ncobeni. (Int. 8:3, 4) Milalabungu ijisi mamiliyoni aanyenyeezi, zyalo izyeenda kabotu mujulu kakunyina kupwayana. Mapulaneti aali mububumbo aleenda mutuzila kuzinguluka zuba mbuli kuti atobela milawo yamumugwagwa! Ikulanga zintu izili mububumbo izigambya kapati zilatugwasya kubona kuti Jehova, ooyo ‘iwakalenga majulu cabusongo’ alimwi anyika, tweelede kumutembaula, kumusyoma alimwi akumukomba.—Int. 136:1, 5-9.\n4. Ino nkaambo nzi basayaansi ncobaalilwa kwiingula mibuzyo minji?\n4 Basayaansi bayubununa zintu zinji kujatikizya bubumbo alimwi anyika, eeci catugwasya kapati mumbazu ziindene-indene zyabuumi bwesu. Pele kuli mibuzyo minji basayaansi njobaalilwa kwiingula. Mucikozyanyo, basikwiiya zyamujulu tabakonzyi kutwaambila kabotu-kabotu kujatikizya mbobwakaba bubumbo naa ikaambo ncotuli aapulaneti eeyi iitwa kuti Nyika antoomwe azilenge zimbi. Alimwi bantu tabakonzyi kupandulula ikaambo bantu ncobajisi luyandisisyo lwakupona kukabe kutamani. (Muk. 3:11.) Ino nkaambo nzi ncokuli mibuzyo iiyandika kapati minji pele iitajisi bwiinguzi? Akaambo kakuti basayaansi banji alimwi abantu bamwi buyo basumpula mizeezo iitali yabuna Leza alimwi anjiisyo yakusanduka. Pele mu Bbuku lyakwe, Jehova ulayiingula mibuzyo iikatazya bantu munyika yoonse.\n5. Muunzila nzi milawo yeendelezya zilengwaleza moitugwasya?\n5 Tusyoma milawo yeendelezya zilengwaleza iitacinci eeyo Jehova njaakabikka. Basikubamba magesi, basikubamba mipaipi, basyaabupampu mukupanga zintu, basikweenzya ndeke, bamadokota—aaba boonse basyoma milawo eeyi kutegwa babeleke milimo yabo. Mucikozyanyo, ciindi bamadokota nobaandula muntu, inga balizyi cizo camuntu mpocijanika. Aboobo dokota tayandiki kutalika kulangaula buya mpoujanika moyo wamuntu. Toonse tulailemeka milawo yeendelezya zilengwaleza. Kutatobela mulawo wanguzu zikwelela ansi kulakonzya kutunjizya muntenda mpati!\nKUKAMANTANIZYIGWA A LEZA\n6. Ino nkaambo nzi ncotweelede kulangila kuti bakombi ba Jehova kabakamantene?\n6 Bubumbo bubambidwe kabotu ncobeni alimwi munzila iigambya. Aboobo tacidoonekwi kuti Jehova ulangila kuti abalo bakombi bakwe kabakamantene. Nkakaambo kaako Leza wakatupa Bbaibbele kutegwa kalitusololela. Kupona kakunyina lugwasyo kuzwa kumbunga ya Leza alimwi azyeelelo zyakwe inga kwatupa kutakkomana alimwi akupenga kapati.\n7. Ncinzi citondezya kuti Bbaibbele ndibbuku lilembedwe kabotu?\n7 Ibbaibbele talili bbuku-bbuku buyo lijisi mabbuku aanjilene-njilene aamba kujatikizya ba Juda alimwi a Banakristo. Muciindi caboobo, ndibbuku lilembedwe kabotu—ibbuku lyaalubazu ilyakasololelwa a Leza. Mabbuku aaindene-indene aamu Bbaibbele aliswaangene kapati. Kuzwa kubbuku lya Matalikilo kusikila ku Ciyubunuzyo, Bbaibbele lijisi mutwe wamakani mupati wakuti—kusumpulwa kwabweendelezi bwa Jehova alimwi akuzuzikizyigwa kwamakanze aakwe kujatikizya nyika kwiinda mu Bwami bweendelezyegwa a Kristo, “lunyungu” ilwakasyomezyegwa.—Amubale Matalikilo 3:15; Matayo 6:10; Ciyubunuzyo 11:15.\n8. Nkaambo nzi ncotukonzya kwaambila kuti bana Israyeli bakalikamantene?\n8 Bantu bamu Israyeli yansiku bakali cikozyanyo cibotu cambunga iikamantene. Mucikozyanyo, kweelana a Mulawo wa Musa, kwakali “bamakaintu ibakali kubeleka cabulondo amulyango watente lyakuswaanganina.” (Kul. 38:8) Kulonga kwabana Israyeli kuzwa kubusena bumwi kuunka kuli bumbi alimwi akulonzya tente lyakuswaanganina zyakali kucitwa cabulondo. Kumbele, Mwami Davida wakabunganya ba Levi alimwi abapaizi munkamu izyakali kubeleka kabotu. (1Mak. 23:1-6; 24:1-3) Ciindi bana Israyeli nobakali kumvwida Jehova, zintu zyakali kubeendela kabotu, bakali kuba muluumuno alimwi bakali kukamantana.—Dt. 11:26, 27; 28:1-14.\n9. Ino ncinzi citondezya kuti mbungano zya Banakristo bamumwaanda wamyaka wakusaanguna zyakalikamantene?\n9 Mbungano zya Banakristo bamumwaanda wamyaka wakusaanguna zyakalikamantene, alimwi zyakali kugwasyigwa abusolozi bwakabunga keendelezya, aako kumatalikilo ikakali kupangwa abaapostolo. (Mil. 6:1-6) Mukuya kwaciindi, bakwesu bamwi bakayungizyigwa kukabunga keendelezya. (Mil. 15:6) Busolozi alimwi amalailile akali kupegwa kwiinda mumagwalo aakasololelwa amuuya aakalembwa abaalumi ibakali cibeela naa ibakali kubelekela antoomwe akabunga keendelezya kamumwaanda wamyaka wakusaanguna. (1Tim. 3:1-13; Tit. 1:5-9) Ino mbungano zyakagwasyigwa buti akaambo kakutobela busolozi bwakabunga keendelezya?\n10. Ncinzi cakacitika ciindi mbungano zyamumwaanda wamyaka wakusaanguna nozyakatobela milawo yakazuminanwa akabunga keendelezya? (Amubone cifwanikiso icili kumatalikilo aacibalo.)\n10 Amubale Milimo 16:4, 5. Bakwesu ibakali kweendeenda ikwiiminina kabunga keendelezya bakali kuyaabwaambila bamwi “milawo eeyo yakazuminanwa abaapostolo abaalu ibakali mu Jerusalemu kuti kabatobela njiyo.” Ciindi bantu mumbungano nobakali kutobela milawo eeyi, “bakazumanana kuyumizyigwa mulusyomo alimwi bakali kuyaabuvwula buzuba abuzuba.” Sena kuli ciiyo ciliko mucibalo camu Bbaibbele eeci ncotukonzya kwiiya mazuba aano mumbunga ya Leza?\nSENA MULAATOBELA MALAILILE?\n11. Ino mbuti baalumi ibasalidwe mbobeelede kucita ikuti batambula malailile kuzwa kumbunga ya Leza?\n11 Ino ncinzi ncobeelede kucita aabo ibali muma Kkomiti Aamitabi naa ma Kkomiti Aacisi, balangizi bamabazu, alimwi abaalu mumbungano ciindi nobatambula malailile kuzwa kumbunga ya Leza mazuba aano? Ibbuku lya Jehova litulailila kuti toonse katumvwida alimwi akulibombya. (Dt. 30:16; Heb. 13:7, 17) Muuya wabuzangi tauyandiki mumbunga ya Leza, nkaambo muuya uuli boobo ulakonzya kunyonganya luumuno ndotujisi alimwi alukamantano mumbungano. Kunyina Munakristo uusyomeka uunga wayanda kutondezya muuya wakubula bulemu alimwi akutasyomeka mbuli ngwaakatondezya Diotrefe. (Amubale 3 Johane 9, 10.) Tulakonzya kulibuzya kuti: ‘Sena ndilabagwasya kusima kumuuya aabo mbondiyanzana limwi? Sena ndilafwambaana kubweza ntaamu yakutobela malailile aapegwa abakwesu ibasololela?’\n12. Ino nkucinca nzi kwakacitwa kujatikizya mbobasalwa baalu alimwi abakutausi?\n12 Amuyeeye kujatikizya kusala nkobakacita caino-ino bamu Kabunga Keendelezya. Cibalo cakuti “Mibuzyo Yabasikubala” mu Ngazi Yamulindizi yamu November 15, 2014, cakapandulula kucinca kwakacitwa kujatikizya mbobasalwa baalu alimwi abakutausi. Cibalo eeci cakatondezya kuti kabunga keendelezya kamumwaanda wamyaka wakusaanguna kakapa balangizi beendeenda nguzu zyakusala baalu abakutausi. Ikutobela nzila njimunya eeyo, kutalikila mu September 1, 2014, balangizi bamabazu bali kusala baalu alimwi abakutausi. Mulangizi wabbazu ulasoleka kuti abazyibe kabotu baalumi aabo ibalumbaizyigwa alimwi akubeleka ambabo mumulimo wamumuunda ikuti kacikonzyeka. Ulaulangilila mukwasyi wamukwesu ooyo uuli mukulangwa-langwa. (1Tim. 3:4, 5) Kabunga kabaalu alimwi amulangizi wabbazu balalanga-langa cakubikkila maano zyeelelo zyamu Magwalo zyabakutausi alimwi abaalu.—1Tim. 3:1-10, 12, 13; 1Pet. 5:1-3.\n13. Ino inga twatondezya buti kuti tulabuzumina busolozi mbotutambula kwiinda mubaalu?\n13 Tweelede kubutobela busolozi mbobapa baalu ibuzwa mu Bbaibbele. Beembezi aaba basyomeka ibali mumbunga ya Leza basololelwa ‘amalailile mabotu,’ naa ‘malailile aagwasya,’ aazwa mu Bbuku lyakwe. (1Tim. 6:3; bupanduluzi buyungizyidwe) Amuyeeye lulayo Paulo ndwaakapa kujatikizya baabo ibapilingene ibali mumbungano. Bantu bamwi ‘tiibakali kuyanda kubeleka abuniini pele bakali kwiile kulinjizya mumakani aatabajatikizyi.’ Cakutadooneka bakalulamikwa abaalu, pele bakazumanana kuunduluzya lulayo. Ino basimbungano bakeelede kumulanganya buti muntu uuli boobo? Paulo wakalailila boobu: “Amumucenjelele kapati ooyo alimwi amuleke kuyanzana anguwe.” Lulayo oolo lwakali buyo kabotu nkaambo alimwi wakacenjezya kuti muntu uuli boobo tabeelede kumubona mbuli kuti ngusinkondonyina. (2Tes. 3:11-15) Mazuba aano, baalu balakonzya kupa makani aakucenjezya kujatikizya muntu uumwi uuzumanana kuba mubukkale ibusampaula mbungano, mbuli kweebana amuntu uutasyomi. (1Kor. 7:39) Ino mulimvwa buti ciindi baalu nobapa makani aali boobu? Kuti kamumuzyi muntu iwaambwa mumakani aayo, sena muyoosoleka kumutantamuka? Ikubikkila maano kwanu alimwi akutazungaana kulakonzya kupa kuti muntu ooyo aileke nzila yakwe iitali kabotu. \nAMUZUMANANE KUSALALA, KUBA MULUUMUNO AKUKAMANTANA\n14. Mbuti mbotukonzya kutola lubazu mukupa kuti mbungano izumanane kusalala?\n14 Tulakonzya kutola lubazu mukupa kuti mbungano kaisalala kumuuya kwiinda mukutobela busolozi bujanwa mu Jwi lya Leza. Amubone bukkale bwakacitika mu Korinto yansiku. Paulo wakalyaaba cakumaninina kukambauka mumunzi ooyo, alimwi wakali kubayanda ‘basalalinyina’ ooko. (1Kor. 1:1, 2) Pele kweelede kuti wakakatazyigwa kwaabandika makani aakutalilemeka alo aakali kulangwa buyo mumbungano eeyo! Paulo wakalailila baalu kwaaba mwaalumi ooyo kuli Saatani—nkokuti munzila imwi, kumugusya mumbungano. Kutegwa mbungano izumanane kusalala, baalu bakeelede kugwisya “bumena” ibwakaliko. (1Kor. 5:1, 5-7, 12) Ciindi notukamantana akusala kwabaalu kwakugusya sizibi uuteempwi mumbungano, tugwasya kuti mbungano izumanane kusalala alimwi ambweni akupa kuti muntu ooyo ayempwe akulomba kulekelelwa kuli Jehova.\n15. Mbuti mbotukonzya kuzumanana kubamba luumuno mumbungano?\n15 Kwakali penzi alimbi ku Korinto ilyakeelede kulanganyizyigwa. Bakwesu bamwi bakali kutola bakombinyina kunkuta. Paulo wakababuzya mubuzyo uupa kukkala ansi kuyeeya wakuti: “Nkaambo nzi ncomutalekeli buyo kuti mubisyilwe ndinywe?” (1Kor. 6:1-8) Bukkale buli boobu bulacitika amazuba aano. Zimwi ziindi, luumuno akati kabakwesu lwanyonganyizyigwa akaambo kakuti makwebo aatakeenda kabotu akapa kuti mali alobe alimwi ambweni buya akuyeeyela kuti kuli bumpelenge bumwi ibwakacitwa. Bamwi batola bakwesu kunkuta, pele Bbuku lya Leza lilatugwasya kubona kuti cilainda kubota kusweekelwa buyo kwiinda kusampaula zina lya Leza naa kunyonganya luumuno lwambungano.  Kutegwa tumane mapenzi mapati alimwi amazwanga, tweelede kutobela lulayo lwa Jesu. (Amubale Matayo 5:23, 24; 18:15-17.) Ikuti naa twacita oobo, tusumpula lukamantano mumukwasyi wa Bakombi ba Jehova.\n16. Nkaambo nzi ncotweelede kulangila kuti bantu ba Leza banookamantene?\n16 Bbuku lya Jehova lilatondezya ikaambo ncotweelede kulangila bantu bakwe kuti kabakamantene. Sintembauzyo wakaimba kuti: “Amubone! Eelo kaka ncibotu alimwi cilakondelezya kuti babunyina kabakkede antoomwe calukamantano!” (Int. 133:1) Ciindi nobakali kumuvwida Jehova, bana Israyeli bakali kucita kabotu zintu alimwi bakalikamantene. Kaamba zintu ziyoocitika kumbele, Leza wakaamba kuti “Ndiyoobaleta antoomwe kabakamantene, mbubonya mbuli mbelele mucaanda canzizyo.” (Mik. 2:12) Kuyungizya waawo, Jehova wakasinsima kwiinda mumusinsimi Zefaniya kuti: “Ndiyoosandula mwaambo wabantu kuba mwaambo uusalala, kutegwa boonse kabaita zina lya Jehova, akuti kabamubelekela calukamantano [naa “kabamukomba calukamantano,” bupanduluzi buyungizyidwe].” (Zef. 3:9) Eelo kaka tulalumba kapati akaambo kacoolwe ncotujisi cakukomba Jehova calukamantano!\nBaalu balasolekesya kupa lugwasyo lwakumuuya kumuntu iwaleya (Amubone muncali 17)\n17. Kutegwa mbungano izumanane kukamantana alimwi akusalala, ino mbuti baalu mbobeelede kwaalanganya makani aajatikizya zibi zipati?\n17 Kutegwa mbungano izumanane kukamantana alimwi akusala, baalu beelede kufwambaana kwaalanganya makani aalubeta alimwi akucita oobo munzila yaluyando. Paulo wakalizyi kuti luyando lwa Leza talweendelezyegwi buyo amajwi ngakonzya kwaamba muntu, alimwi Leza tabulangi buyo bubi ibucitika. (Tus. 15:3) Aboobo Paulo tanaakawayawaya kulemba lugwalo lwa 1 Bakorinto, lugwalo ilujisi lulayo lulaanguzu pele ilwakalembwa caluyando. Lugwalo lwa 2 Bakorinto, ilwakalembwa myezi yakatobela, lutondezya kuti kwakaba kuyaambele akaambo kakuti baalu bakaatobela malailile Paulo ngaakapa. Ikuti Munakristo waleya katazyi walo, baalumi beelela beelede kusola kumululamika camoyo uubombede.—Gal. 6:1.\n18. (a) Muunzila nzi lulayo luli mu Jwi lya Leza mbolwakagwasya mbungano zyamumwaanda wamyaka wakusaanguna? (b) Ncinzi ciyoobandikwa mucibalo citobela?\n18 Cilisalede kuti lulayo ilwakasololelwa amuuya iluli mu Bbuku lya Leza lwakabagwasya Banakristo bamumwaanda wamyaka wakusaanguna mu Korinto alimwi amumasena aamwi kutegwa bazumanane kusalala, kuba muluumuno alimwi akukamantana mumbungano zyabo. (1Kor. 1:10; Ef. 4:11-13; 1Pet. 3:8) Aboobo bakwesu alimwi abacizyi bakuciindi eeco bakacikonzya kugwasya bantu banji mumulimo wakukambauka. Nkakaambo kaako Paulo ncaakaambila kuti makani mabotu ‘akakambaukwa kuzilenge zyoonse zili ansi aajulu.’ (Kol. 1:23) Mazuba aano, luzyibo lwamakanze aa Leza luli mukumwaigwa munyika yoonse akaambo kakusolekesya kwabaabo ibali mucibeela cambunga yomwe iikamantene mukukambauka. Cibalo citobela ciyoopa bumboni abumbi ibutondezya kuti bantu aaba balalilemeka kapati Bbaibbele alimwi akuti bakanzide kuzumanana kulemeka Mwami Singuzuzyoonse Jehova.—Int. 71:15, 16.\n^  (muncali 13) Amubone bbuku lyakuti Bakamantene Mukucita Kuyanda kwa Jehova, peeji 134-136.\n^  (muncali 15) makani aamba kujatikizya bukkale Munakristo mwakonzya kusala kumutola kunkuta Munakristonyina, amubone bbuku lyakuti “Amuzumanane Kukkala Muluyando lwa Leza,” peeji 223, bupanduluzi buyungizyidwe.\nIbbala Lyakali Kukkazyika Moyo!\n“Amuzumanane Kukulwaizyanya Abuzuba”\nSena Mulalilemeka Kapati Bbuku Lya Jehova?\nKwiitwa Kuzwa Mumudima\n“Nobasikumwaya ba Bwami mu Britain—Amusinsimuke!!”\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA November 2016\nNGAZI YAMULINDIZI—YAKWIIYA November 2016